У складу са чланом 12. Закона о планском систему (''Службени гласник Републике Србије'', број 30/2018), чланом 13. став 6, и чланом 21. Закона о локалној самоуправи (''Службени гласник Републике Србије'', број 129/2007, 83/2014 - др.закон, 101/2016 - др.закон, 47/2018, 111/2021 - др.закон), чланом 20. Закона о територијалној организацији Републике Србије (''Службени гласник Републике Србије'', број 129/2007, 18/2016, 47/2018 и 9/2020 - др. закон), чланом 33. и 39. Закона о регионалном развоју (''Службени гласник Републике Србије'', број 51/2009, 30/2010 и 85/2015 - др.закон), Правилником о смерницама добре праксе за остваривање учешћа јавности у припреми нацрта закона и других прописа и аката ("Службени гласник РС", број 51/2019), Стратегијом одрживог урбаног развоја Републике Србије до 2030. године (''Службени гласник Републике Србије'', број 47/2019), чланом 38. став 1. тачка 7. Статута Општине Пожега(''Службени лист Општине Пожега' број 1/2019), а у вези са чланом 2. Меморандума о разумевању, закљученог између Града Ужица и Канцеларије Уједињених нација за пројектне услуге (УНОПС), дана 19. маја 2022. године,и „Annex C-Statement of the Applicant and Co-Applicants“потписаним 08.12.2021.године којим се дефинише техничка подршка Програма Европске уније за локални развој ЕУ ПРО Плус у изради и спровођењу Стратегије урбаног подручја града Ужица и општина Чајетина, Пожега, Прибој и Бајина Башта,Скупштина општине Пожега, на седници одржаној \_\_\_\_\_ 2022.године, доноси

**ОДЛУКУ О ПРИСТУПАЊУ ИЗРАДИ СТРАТЕГИЈЕ РАЗВОЈА УРБАНОГ ПОДРУЧЈА ГРАДА УЖИЦА И ОПШТИНА ЧАЈЕТИНА, ПОЖЕГА, ПРИБОЈ И БАЈИНА БАШТА**

**Члан 1.**

Општина Пожега приступа изради Стратегије развоја урбаног подручја града Ужица и општина Чајетина, Прибој и Бајина Башта.

**Члан 2.**

Под Стратегијом развоја урбаног подручја града Ужица и општина Чајетина, Пожега, Прибој и Бајина Башта (у даљем тексту: Стратегија), у смислу ове Одлуке, подразумева се плански документ развоја, а у складу са правилима Европске Уније[[1]](#footnote-2).

**Члан 3.**

Циљ израде Стратегије је да допринесе одрживом развоју територије заснованом на подстицању: иновативне, паметне, нискоугљеничне и циркуларне економије; прелаза на чисту и праведну енергију, зелених и плавих улагања, ублажавања и прилагођавања климатским променама, спречавања и управљања ризицима, бољег снабдевања водом и управљања отпадом, одрживе и мултимодалне урбане мобилности; јачања социјалне компоненте у домену запошљавања, образовања, социоекономске укључености и интеграције, становања, социјалне и здравствене заштите, јавног здравља, културе, одрживог туризма, социјалних иновација и иновација у области дигиталних технологија; примене интегралног и партиципативног приступа развоју друштва и привреде, развоју предела, културног и градитељског наслеђа, природне баштине, одрживог туризма, и јачању урбано-руралних веза. Стратегија поставља приоритете одрживог територијалног развоја, доприноси максимизирању вредности финансирања и развијању веза унутар и изван окружења.

**Члан 4.**

Полазну основу за формулисање Стратегије представљају дефинисани правци развоја Републике Србије и Европске уније и територије урбаног подручја града Ужица и општина Чајетина, Пожега, Прибој и Бајина Башта, кроз сагледавање Европских, националних и локалних развојних докумената и докумената јавних политика, и програма и пројекта који се реализују на територији урбаног подручја.

**Члан 5.**

Кроз процесе израде Стратегије промовисаће се интегрални и партиципативни приступ планирању развоја, међусекторска сарадња и размена информација, укључивање и координација јавног, приватног, цивилног сектора и научно-истраживачког сектора у процесу одлучивања, и партнерство међу институцијама.

**Члан 6.**

У циљу спровођења ове одлуке и израде Стратегије, образоваће се Савет за развој урбаног подручја града Ужица и општина Чајетина, Пожега, Прибој и Бајина Башта (у даљем тексту Савет) и Радна група за израду Стратегије (у даљем тексту: Радна група).

**Члан 7.**

Савет има задатак да координира и надзире процес израде Стратегије, да разматра Стратегију по фазама припреме, предложену од стране Радне групе, даје мишљење на предложени нацрт, прибавља мишљења релевантних интитуција и упућује коначни нацрт Стратегије на усвајање. Затим, Савет координира процес спровођења Стратегије и даје предлог за реализацију одређених стратешких пројеката важних за развој урбаног подручја.

Чланови Савета су градоначелник града Ужица и председници општина Чајетина, Пожега, Прибој и Бајина Башта које су у саставу урбаног подручја обухваћеног Стратегијом, као и представници Регионалне развојне агенције Златибор, док су заменици чланова Савета су заменици градоначелника односно председника општина.

Радом Савета руководи председник Савета који се бира на првој седници Савета.

Савет доноси Пословник о раду на првој седници Савета, која ће се одржати најкасније у року од месец дана од дана усвајања ове Одлуке.

**Члан 8.**

Радна група има задатак да спроведе све фазе у процесу израде Стратегије, дефинише кључне циљеве и приоритете развоја и предложи стратешке пројекте Савету.

Чланове и координатора Радне групе именује градоначелник.

**Члан 9.**

Регионална развојна агенција Златибор пружа стручну и техничку подршку и административно-техничку помоћ Радној групи током израде Стратегије, кроз обезбеђење простора за рад у сарадњи са градском управом, и административно-техничку помоћ током израде Стратегије, прикупљање и достављање свих званичних релевантних података и др.

**Члан 10.**

Током израде Стратегије биће организовани тематски округли столови, радионице, форуми за стручне и јавне расправе, на којима ће се усаглашавати предложена решења. У њихов рад могу бити укључени и сви остали заинтересовани учесници, како би се обезбедила партиципација и транспарентност процеса одлучивања и правовремено обавештавање јавности.

**Члан 11.**

Рок за израду Стратегије је 8 (осам) месеци од дана ступања на снагу ове Одлуке.

**Члан 12.**

Реализација ове Одлуке обезбеђује се кроз програм ЕУ ПРО Плус. За реализацију ове Одлуке задужене су организационе јединице градскихи општинских управа надлежних за послове урбанизма.

**Члан 13.**

О овој Одлуци информисаће се јавност у складу са одредбама Закона о планском систему, Закона о локалној смаоуправи и Правилника о смерницама добре праксе за остваривање учешћа јавности у припреми нацрта закона и других прописа и аката, објавом на службеним страницама јединица локалне самоуправе.

**Члан 14.**

Сви појмови у овој Одлуци употребљени у граматичком мушком роду подразумевају мушки и женски природни род.

Ова Одлука ступа на снагу осмог дана од дана објављивања у ''Службеном листу града Ужица'' и Службеним листовима општина Чајетина, Пожега, Прибој и Бајина Башта.

**Скупштина општине Пожега**

**01 Број: 011-40/22 од\_\_\_\_\_\_\_\_\_. године**

**ПРЕДСЕДНИКСКУПШТИНЕ OПШТИНЕ**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. [↑](#footnote-ref-2)